Pengusaha stesen minyak mini sambut baik mansuh cagaran RM15,000
12 Januari, 2006
Utusan Malaysia

KUALA LUMPUR 11 Jan. - Para pengusaha stesen minyak mini menyambut baik langkah kerajaan mengarahkan Petronas Dagangan Berhad memansuhkan cagaran RM15,000 yang dikenakan terhadap mereka sejak setahun lepas.

Rata-rata pengusaha stesen minyak mini yang ditemui melahirkan rasa lega dan gembira dengan langkah itu memandangkan bayaran cagaran RM15,000 itu adalah jumlah yang besar serta membebankan mereka yang berniaga secara kecil-kecilan.

Mereka menyifatkan langkah itu sebagai satu keputusan yang tepat dalam usaha membantu peniaga kecil terutamanya di kawasan luar bandar.

Akhbar hari ini melaporkan arahan memansuhkan serta-merta cagaran RM15,000 itu dikeluarkan kerana syarat itu membebankan pengusaha terbabit sehingga ramai dilaporkan terpaksa menghentikan operasi.

Menteri Perdagangan Dalam Negeri dan Hal Ehwal Pengguna, Datuk Mohd. Shafie Apdal berkata kemeneterian menerima aduan daripada ramai pengusaha terbabit yang tidak setuju dengan syarat berkenaan kerana margin keuntungan stesen mini terlalu kecul.

Di Kedah, pengusaha stesen minyak mini menyambut baik arahan kerajaan itu tetapi dalam masa sama mengharapkan kerajaan dapat membantu mengurangkan `tekanan' yang dihadapi apabila membeli minyak dengan Petronas Dagangan.

Ahmad Kamal Said, 32, seorang pengusaha stesen minyak mini di Jeniang, Sik, ketika dihubungi berkata keputusan kerajaan itu tepat demi membantu peniaga-peniaga kecil terutamanya Melayu di kawasan luar bandar.

``Walaupun dimansuhkan cagaran RM15,000 itu, kami masih ditekan kerana Petronas Dagangan menjual dengan harga RM1.54 seliter untuk petrol dan RM1.253 seliter untuk diesel,'' katanya.

Beliau berkata bahawa sebelum ini syarikat pemegang lesen PDA7 menjual minyak petrol dengan harga RM1.52 seliter dan RM1.250 seliter untuk diesel selain memberi kemudahan penyelenggaraan pam percuma.

``Tapi, sejak Petronas Dagangan ambil alih tanggungjawab itu, belum ada keputusan mengenai penyelenggaraan pam percuma. Bagi kami, ia masih dianggap menekan dan harapan kami supaya kerajaan dapat mengeluarkan arahan supaya harga minyak dikekalkan seperti dibeli dengan PDA7 dahulu,'' katanya.

Seorang pengusaha stesen minyak mini di Terengganu, Wan Kuntum Ngah, 65, yang ditemui di kedainya di Kampung Batu Hampar, Manir di Kuala Terengganu, berkata beliau bersetuju dengan langkah kerajaan memansuhkan cagaran kepada peruncit minyak.

``Saya berniaga kecil-kecilan, mana ada duit banyak nak bagi cagaran mendapatkan minyak untuk dijual,'' katanya sambil melahirkan penghargaan kepada kerajaan kerana prihatin terhadap masalah yang dihadapi pengusaha stesen minyak mini.

Di Pahang, Rosnani Johari yang menguruskan stesen minyak mini milik Koperasi Felda Sungai Retang Bhd. di Jerantut juga berterima kasih kepada kerajaan yang campur tangan menyelesaikan isu itu.

``Sebagai pengusaha stesen minyak mini, kita tak fikirkan sangat soal komisen kerana sekarang ini pun kita bergantung kepada pembekal. Mereka hantar minyak kita tolong jual dan yang penting adalah keperluan bekalan minyak,'' katanya.

Di Perlis, seorang pengusaha kedai minyak mini bagaimanapun ragu-ragu mengenai pemansuhan itu.

``Betulkah dah mansuh? Jika benar, kami amat gembira,'' kata Rosmi Mohd Nor. - Bernama

SUmber; http://www.utusan.com.my/utusan/content.asp?y=2006&dt=0112&pub=Utusan_Malaysia&sec=Muka_Hadapan&pg=mh_07.htm